**Un ateu strălucit**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Tată, dintr-o-mbucătură,

Dă-mi o cuminecătură,

Să nu mai întrebe sfinții

Unde mi-am pierdut părinții.”

Geamul minții se închide,

Poarta gurii se deschide,

Constelația de gânduri

Îmi pătrunde printre rânduri

Şi tristeţea e a mea.

„Nu-i aşa că dumneata

Mă îndrumi spre-o piramidă

Şi în vârful de clepsidră

Se opreşte timpul meu?

Nu există Dumnezeu!”

„Călărit-au norii mei

Pe gânduri, ca niște zmei

Şi în tropot, din caiele,

S-au înfipt în patru stele:

Prima, Nordul îmi arată

Şi îmi cere sfert de plată

Din ce-am strâns pentru un ort,

Ce învie mortul mort.

Alta scânteie la Sud,

Unde păsări se aud

Cum adună firmituri

De prin pâini cu scobituri.

De la Est mă nasc şi eu,

Din muson şi alizeu,

Cu trei rânduri de penaj,

Căutându-mi atelaj.

Prima Nordul îmi arată,

Cea din Sud – nemeritată –,

De la Est mă nasc şi eu,

Iar în Vest e Dumnezeu.”

Nu ştiu dacă există astăzi Dumnezeu,

Nu știu nici pentru mâine şi nici pentru poimâine,

Căci eu la masa morţii voi fi doar un antreu

Şi nu va fi nici vin, şi nu va fi nici pâine.

25 iulie 2016, Constanţa